Spišská Belá 5. februára 2020 (TASR/HSP/Foto:TASR/AP/MTI-Balazs Mohai)
Silný vietor a sneženie komplikujú dopravu na Spiši. Vodiči na sociálnej sieti upozorňujú na veľmi zlé podmienky najmä na cestách v okolí Spišskej Belej. Vietor nafúkava sneh na vozovku a viditeľnosť je miestami takmer nulová. Medzi Spišskou Belou a Starou Ľubovňou sa tvoria aj kolóny, niekoľko áut tam skončilo mimo cesty
Komplikácie na cestách TASR potvrdila aj krajská policajná hovorkyňa z Prešova Jana Ligdayová. "Úsek medzi Spišskou Belou a Starou Ľubovňou je naozaj veľmi ťažko prejazdný, stalo sa tam niekoľko nehodových udalostí, pri ktorých skončili autá mimo vozovky, tvoria sa tam kolóny. Cestári aj napriek mimoriadnej snahe nestačia sneh odpratávať, pretože len čo cestu upravia, hneď ju znova zafúka. Vodičom odporúčame, ak je to čo len trochu možné, aby sa tomuto úseku radšej vyhli, prípadne odložili cestu na neskôr," upozornila hovorkyňa. Zatiaľ podľa nej nebolo nutné žiaden úsek cesty uzatvoriť, nevylúčila však, že sa tak v prípade zhoršenia situácie stane.
V súvislosti so zlým počasím mali hasiči v regióne počas dňa viacero výjazdov. Operačný dôstojník Krajského riaditeľstva Hasičského a záchranného zboru v Prešova pre TASR uviedol, že okrem iného museli pomáhať vyťahovať autobus s niekoľkými cestujúcimi, ktorý zapadol pri Rakúsoch. "Nikto sa tam nezranil. Okrem toho sme mali od rána nehodu s dvoma zranenými pri Štrbskom Plese, jedna zranená osoba bola aj v Kežmarku a ďalšie nehody bez zranení boli cez deň v Štrbe aj v Tatranskej Lomnici. Momentálne zasahujú hasiči aj v Levočskej doline, kde je po nehode jedna zranená osoba," konkretizoval operačný dôstojník.
Viacero výjazdov mali hasiči počas dňa aj k popadaným stromom, ktoré tvorili prekážku na ceste. Konkrétne išlo o obce Bušovce a Toporec v okrese Kežmarok, ďalej v okolí Ľubotína, Matysovej, Kremnej a pri Malom Lipníku v Staroľubovnianskom okrese. Stromy popadali na cestu aj v okolí Štrbského Plesa a smerom na Podbanské či v Spišskom Bystrom. Hasiči z Behároviec zasahovali pri Bijacovciach a problémy tiež vietor spôsobil pri obciach Milpoš, okres Sabinov, Vechec vo Vranovskom okrese i priamo v Prešove. "Nešlo o nič vážne, vietor nespôsobil väčšie škody, stromy sme hneď odstránili z vozovky a cesty sprejazdnili. Nemám informácie o tom, že bolo nutné nejaký úsek cesty uzatvárať," dodal operačný dôstojník.
Pre územie východného Slovenska platia ešte aj na stredu výstrahy tretieho, respektíve druhého stupňa. Pre okresy Poprad, Spišská Nová Ves, Gelnica, Košice-okolie a Rožňava vydal Slovenský hydrometeorologický ústav výstrahu tretieho stupňa pre silný vietor na horách. Ten môže v nárazoch dosiahnuť až 45 metrov za sekundu. Výstraha druhého stupňa pred silným vetrom bude platiť aj v nižších polohách spomínaných okresov, ale aj v regiónoch Prešov, Trebišov, Kežmarok, Vranov nad Topľou a Michalovce. Vietor tu môže dosiahnuť rýchlosť 23 až 26 metrov za sekundu. Výstraha potrvá minimálne počas celého dňa.